Parlamentarni izbori u Bosni i Hercegovini 1910.
Izbori za Sabor Bosne i Hercegovine održani su od 18. maja do 28. maja 1910. godine. Ovo su bili jedini bosanskohercegovački izbori održani za vrijeme austro-ugarske vladavine. Direktno su birana 72 poslanika. Postojale su tri glavne kurije ili izborne staleške jedinice, unutar kojih se biračko tijelo dalje dijelilo prema konfesiji. Prvu izbornu kuriju činili su zemljoposjednici, visokooporezovani, fakultetski obrazovani građani, svećenici, aktivni i penzionisani državni službenici i drugi. U drugoj izbornoj kuriji bilo je gradsko stanovništvo, a to su bili zanatlije, trgovci, sitna buržoazija itd. Treća i konačna izborna kurija se sastojala od seoskog stanovništva. U prvoj izbornoj kuriji izabrano je 18 poslanika u parlamentu, za koje je glasalo 6.866 birača. U drugoj izabrano je 20 poslanika, za koje je glasalo 4.725 birača. A u trećoj izabrana su 34 poslanika, za koje su glasala 347.573 birača. Broj poslanika bio je određen i po konfesionalnoj pripadnosti. Tako je najmnogoljudnija religija u to vrijeme na tom području, pravoslavlje, imala 31 poslanika, islam 24 poslanika, rimokatoličanstvo 16 poslanika i judaizam 1 poslanika.